Пшыхь дахэхэр къытпоплъэ
КъБР-м и Правительствэм и зэIущIэм щэнхабзэмкIэ министр Фырэ Руслан щыжиIащ ди театрхэм я лэжьыгъэхэр нэгъуэщI щIыналъэхэм зэрыщагъэлъагъуэ хабзэ дахэр зэрызэпамыгъэур.
Къапщтэмэ, 2012 гъэм къриубыдэу Музыкэ театрыр Ставрополь къалэм, Горький Максим и цIэр зезыхьэ Урыс драмэ театрыр – Шэшэн Республикэм щыIащ, ЩоджэнцIыкIу Алий и цIэр зезыхьэ Къэбэрдей драмэ театрыр Черкассы (Украинэ) щекIуэкIа «Сцена людства» лъэпкъ зэхуаку театр фестивалым хэтащ, Балъкъэр драмэ театрым и зэфIэкI иригъэлъэгъуащ Къэрэшей-Шэрджэс Республикэм и цIыхухэм, апхуэдэуи ар тыркубзэхэм ирипсалъэ лъэпкъхэм я «Тугъанлык» театр фестивалым (щекIуэкIар Уфащ) хэтащ.
Ди республикэм ЩэнхабзэмкIэ и министерствэм игъэбелджылащ «Гъуазджэм и IэпщIэлъапщIэхэр — къуажэм» зыфIаща Iуэхур. Абы къикIращи, спектаклхэмрэ концертхэмрэ щагъэлъэгъуэнущ республикэм и къуажэхэмрэ къалэхэмрэ. «Урысей щэнхабзэ (2012-2018 гъэхэр) федеральнэ программэм хыхьэу 2013 гъэм Къэбэрдей-Балъкъэрым и театрхэр кIуэнущ Москва къалэм, Адыгей, Къэрэшей-Шэрджэс, Ингуш, Тэтэрстан, Хакасие, Башкортостан, Ко- ми республикэхэм, Ставрополь крайм.
Ди щIыналъэм и Iуэху дахэ хъуащ «Налшык — Кавказым и щэнхабзэ къалащхьэщ» фестивалыр. Абы къызэщIиубыдэу екIуэкIащ Урысейм и къэрал академическэ симфоние оркестр Светланов Евгений и цIэр зезыхьэм, Пятницкий Митрофан и цIэкIэ щыIэ Урыс къэрал академическэ цIыхубэ хорым, Молдавие Республикэм лъэпкъ къафэмкIэ и «Жок» къэрал академическэ ансамблым я пшыхьхэр.
Темыркъан Юрэ и цIэр зэрихьэу зэхаубла симфоние музыкэмкIэ щIыналъэ зэхуаку фестивалым и япэ зэIущIэр гъэ кIуам Налшык щекIуэкIащ. Абы хыхьэрт Москва щыIэ «MUZICA – VIVA» камернэ оркестрым, СССР-м и цIыхубэ артист, Урысейм и Театр иным и уэрэджыIакIуэ Соткилавэ Зураб, Пармэ и Пащтыхь оперэм и солистхэм я оркестрым, Къэбэрдей-Балъкъэр къэрал филармонием и симфоние оркестрым я концертхэр. «Южная сцена» Кавказ Ищхъэрэ театр фестивалым и етIуанэ зэхыхьэм хэтащ республикэхэм я драмэ театр нэхъыфIхэр.
«Мы зэманым ирихьэлIэу зэрыдубзыхуамкIэ, 2013 гъэм Къэбэрдей-Балъкъэрым щедгъэкIуэкIынущ Симфоние музыкэмкIэ щIыналъэ зэхуаку фестивалым, Темыркъан Юрэ и цIэр зезыхьэм, и етIуанэ зэIущIэр, «Налшык — Кавказым и щэнхабзэ къалащхьэщ» фестивалыр, апхуэдэуи Налшык къэкIуэнущ ЦIыхубэ макъамэ IэмэпсымэхэмкIэ Урысейм и лъэпкъ академическэ оркестрыр, Осипов Николай и цIэр зезыхьэр, «Виртуозы Москвы» къэрал камернэ оркестрыр», — жиIащ министрым.
КъБР-м и Iэтащхьэмрэ Правительствэмрэ я пресс-IуэхущIапIэ.
